b'\n_START_ARTICLE_\nAdolf Egeberg jr.\n_START_SECTION_\nNasjonalsosialisme\n_START_PARAGRAPH_\nEgeberg var Nationens tysklandskorrespondent i 1930. V\xc3\xa5ren 1932 gikk han p\xc3\xa5 Reichsf\xc3\xbchrerschule i M\xc3\xbcnchen, som var ansvarlig for den systematiske utdannelsen av ledere til den tyske vaktstyrken Sturmabteilung (SA). Deretter gjennomgikk han et kurs i \xc2\xabverdensanskuelse\xc2\xbb p\xc3\xa5 f\xc3\xb8rerskolen til Schutzstaffel (SS) i Berlin._NEWLINE_Tilbake i Oslo opptr\xc3\xa5dte Egeberg i det som ble oppfattet som en SS-uniform, og manet til opprettelse av en norsk Hitler-bevegelse._NEWLINE_Egeberg ble den f\xc3\xb8rste formann av NNSAP, et parti finansiert av Eugen Nielsen. Inspirert av gatekampene mellom SA, kommunister og andre paramilit\xc3\xa6re grupperinger i mellomkrigstidens Tyskland gjorde NNSAP-medlemmer seg bemerket med voldelige anslag og konfrontasjoner i Oslo._NEWLINE_I 1933 deltok han p\xc3\xa5 m\xc3\xb8ter arrangert av Walter F\xc3\xbcrst innenfor en ramme som ble kalt \xc2\xabDen Nasjonale Klubb\xc2\xbb, noe som av Arbeiderpressen ble oppfattet som en fascistisk forsamling. Her holdt Egeberg blant annet foredrag om nazismen. Ved en anledning viste han F\xc3\xbcrst korrekturen av et blad som han redigerte, Fronten \xe2\x80\x93 partiavisen til NNSAP, og fortalte om sine planer om \xc3\xa5 melde partiet til h\xc3\xb8stens valg. F\xc3\xbcrst oppfordret etter dette Vidkun Quisling til \xc3\xa5 fremskynde planene om etablering av en ny nasjonal folkebevegelse \xe2\x80\x93 Nasjonal Samling._NEWLINE_Egeberg hadde oppfattet at Quisling og han delte syn p\xc3\xa5 flere omr\xc3\xa5der, og gjennom F\xc3\xbcrst kom han i kontakt med Quisling. Med Johan B. Hjort, Stein Barth-Heyerdahl, Thor Schyberg og fler var han tilstede under stiftelsen av NS._NEWLINE_Allerede f\xc3\xa5 dager etter stiftelsen ble Egeberg med NS som propagandamedarbeider, l\xc3\xb8nnet privat av F\xc3\xbcrst. I NS holdt han etterhvert flere viktige roller. Han ble partisekret\xc3\xa6r og var redakt\xc3\xb8r for partiets rogalandpublikasjon Vestlandets Avis, som eksisterte mellom 1934 og 1936. I denne rollen publiserte han flere artikler som gikk sterkt til angrep mot j\xc3\xb8der.\n_START_SECTION_\nEtter krigen\n_START_PARAGRAPH_\nEgeberg overlevde krigen, vitnet under landssvikoppgj\xc3\xb8ret, deltok i private intervjuer med forfattere som skrev om de turbulente tidene i Norge, og opprettholdt kontakten med gamle tidligere nasjonalsosialister utover \xc3\xa5rhundret.'